## Pravilnik o obveznom sadržaju ugovora između zatvorenog investicijskog fonda s javnom ponudom i društva za upravljanje

### NN 139/2006 (22.12.2006.), Pravilnik o obveznom sadržaju ugovora između zatvorenog investicijskog fonda s javnom ponudom i društva za upravljanje

# HRVATSKA AGENCIJA ZA NADZOR FINANCIJSKIH USLUGA

**3147**

Na temelju odredbe članka 76. stavak 2. Zakona o investicijskim fondovima
(»Narodne novine«, br. 150/05), Hrvatska agencija za nadzor financijskih usluga
(u daljnjem tekstu Agencija) je na sjed­nici održanoj 14. prosinca 2006. godine
donijela

## PRAVILNIK

### O OBVEZNOM SADRŽAJU UGOVORA IZMEĐU ZATVORENOG INVESTICIJSKOG FONDA S JAVNOM PONUDOM I DRUŠTVA ZA UPRAVLJANJE

Članak 1.

Ovim se Pravilnikom propisuje obvezni sadržaj ugovora između zatvorenog
investicijskog fonda s javnom ponudom (u daljem tekstu: zatvoreni fond) i
društva za upravljanje (u daljnjem tekstu: Ugovor).

Članak 2.

Društvo za upravljanje i nadzorni odbor zatvorenog fonda sklapaju Ugovor na
temelju koga se uprava društva za upravljanje imenuje, ima ovlaštenje i upravlja
fondom u skladu s odredbama Zakona o investicijskim fondovima (u daljnjem
tekstu: Zakon), Zakona o trgovačkim društvima i drugih mjerodavnih propisa.

Članak 3.

Ugovor mora biti sklopljen u pisanom obliku.

Članak 4.

Ugovor mora imati sljedeće obvezne sastojke:
1) Podatke o društvu za upravljanje:
– naziv i tvrtku društva,
– temeljni kapital društva,
– broj rješenja Agencije o odobrenju za rad, dan upisa u sudski registar i MBS
društva,
– broj i naziv fondova kojima društvo upravlja,
– naziv osobe ili osoba ovlaštenih za zastupanje društva i pravna osnova tog
ovlaštenja.
2) Podatke o zatvorenom fondu:
– naziv i vrsta zatvorenog fonda,
– temeljni kapital zatvorenog fonda,
– broj pod kojim se vodi u registru fondova Agencije,
– naziv depozitne banke,
– oznaku dionica i podatke o uvrštenju na burzu ili uređeno javno tržište u
Republici Hrvatskoj.
3) Podatke o nadzornom odboru zatvorenog fonda:
– broj članova nadzornog odbora,
– naziv osobe ili osoba ovlaštenih za zastupanje i pravna osnova tog ovlaštenja,
– izjavu ovlaštene osobe ili osoba da ne postoji zapreke za članstvo u nadzornom
odboru propisane člankom 70. Zakona.
4) Podatke o upravi zatvorenog fonda:
– imena i prezimena predloženih članova uprave i
– podatke o njihovim plaćama ili naknadama.
5) Rok na koji se Ugovor sklapa i rok za raskid Ugovora koji ne može biti kraći
od šest mjeseci.

Članak 5.

Osim obveznih sastojaka iz članka 4. Pravilnika, u Ugovoru moraju biti naznačena
načela po kojima je Uprava dužna voditi zatvoreni fond kao i njena odgovornost
za štetu koja ne može biti manja niti isključivati odgovornost propisanu
Zakonom, Zakonom o trgovačkim društvima, Zakonom o obveznim odnosima i drugim
mjerodavnim propisima.

Članak 6.

Ovaj Pravilnik stupa na snagu osmog dana od dana objave u »Narodnim novinama«.

Klasa: 326-01/06-1
Urbroj: 011-01/06-01/43
Zagreb, 14. prosinca 2006.

Predsjednik Uprave
**Ante Samodol**, v. r.

Pravilnik, NN 139/2006-3147
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)